Chaos by kraamsaal in Oos-Kaap terwyl verpleërs staakDora Nginza-hospitaal (Foto: Joseph Chirume/GroundUp) Deur Joseph Chirume, GroundUp Dienste by die Dora Nginza-hospitaal in Gqeberha (Port Elizabeth) in die Oos-Kaap is onder geweldige druk terwyl ŉ staking deur verpleegsters voortduur. Die verpleegsters eis onder andere dat die bestuur meer beddens en personeel aan die kraamsale beskikbaar moet maak. Hulle beweer dat hul vorige gesprekke met die departement van gesondheid onsuksesvol was. Sommige pasiënte is Donderdag na ŉ ander hospitaal geskuif. Dora Nginza-hospitaal is die sentrum vir moeder- en kindersorg vir die westelike deel van die Oos-Kaap. ŉ Swanger vrou by die hospitaal het die kraamsaal as “chaoties” beskryf. “Swanger vroue het om hulp geroep wat nie sou opdaag nie. Talle mense slaap op die koue vloer en die reuk van bloed hang in die saal. Die paar verpleegsters wat daar is, is heeltemal oorweldig.” Vuyo Nodlawu, streeksvoorsitter van die verpleegvakbond Denosa het aan GroundUp gesê die kraamsale het nie genoeg beddens of hulpbronne om die instroming van pasiënte sedert Maandag te hanteer nie. “Pasiënte – voor of ná bevalling – het nie beddens om op te slaap nie. Die situasie het tot só mate vererger dat pasiënte, wat gekraam het, van beddens verwyder is om diegene te help wat in kraam is.” Hy sê die hospitaal se bestuur het aan dokters gesê hulle moenie meer pasiënte opneem as daar nie beddens beskikbaar is nie, of totdat die kwessie opgelos is. “Die dokters hou egter aan om pasiënte op te neem. Verpleegsters het toe besluit om alle beskikbare beddens in die kraamsaal beskikbaar te maak aan elkeen wat nie ŉ bed het nie.” ŉ Vergadering is belê tussen die direktoraat vir moedersorg van die hoofkantoor en die hospitaal, maar dit was nie suksesvol nie. Volgens Mzikazi Nkatha, provinsiale adjunksekretaris van die staatsdienswerkersvakbond Nupsaw, het verpleegster gesê “genoeg is genoeg”. “Hulle kan nie soos normaal voortgaan terwyl pasiënte op die vloer moet lê en nie op beddens nie. Daar is ook ŉ oorweldigende getal pasiënte en nie genoeg gesondheidsorgverskaffers om na hulle om te sien nie.” Yonela Dekeda, woordvoerder van die departement van gesondheid, sê vakbondleiers is nie bereid om met beamptes te onderhandel wat deur die bestuur gestuur is nie. Dekeda sê planne duur voort om die lading te verlig en noodgevalle word na die Port Elizabeth- provinsiale hospitaal verwys. Sy sê ŉ span van ander hospitale in die distrik is ook ontplooi om bystand te lewer. Dit sluit narkotiseurs, verloskundiges, ginekoloë, pediaters, neonatale kenners, verpleërs en nie-kliniek-ondersteuningsdienste in. “Die toegewyde saal en teater by die provinsiale hospitaal het personeel en is toegerus met die betrokke toerusting en medikasie. Die nooddienste vorm deel van die reaksiespan en sal die oorplasing van pasiënte tussen hospitale koördineer.” Dekeda sê die departement beskou die verpleegsters se optrede as ŉ onbeskermde staking. “Hierdie noodsaaklike werkers weier om met senior bestuur in gesprek te tree en hulle wil nie terugkeer werk toe nie. Die departement beskou dit in ŉ baie ernstige lig en ons maak gebruik van die administratiewe en regshulpmiddels tot ons beskikking,” het sy bygevoeg. Denosa se adjunk-streeksvoorsitter Vuyo Dlanga het gesê die verpleegsters sal met die staking voortgaan totdat beamptes van die provinsiale regering met hulle ontmoet om die kwessies op te los.